István Horthy Jr.
István Horthy de Nagybánya II (fonetski: Ištvan Horti de Nađbanja II; rođen 17. januara 1941) jest mađarski fizičar i arhitekt, sin zamjenika mađarskog regenta Istvana Hortyja i Ilone Edelsheim-Gyulai. Njegov djed, grof Miklos Horty bio je regent Kraljevine Mađarske između 1920. i 1944, te njezin de facto vladar pod odsustvom kraljevske porodice. Godine 1965. prelazi na islam i uzima novo ime, Sharif Horthy. Bio je istaknuti član indonezijskog duhovnog udruženja Subud, za koje je preveo nekoliko pisanih djela njihovog osnivača, Muhameda Subuha Sumohadiwidjoja na engleski jezik. Diplomirao je 1962. na Univerzitetu u Oxfordu stekavši diplomu iz fizike. Odmah poslije toga, upisuje Imperial Koledž u Londonu, odakle stiče zvanje diplomiranog inžinjera građevine 1966. Radio je kao inženjerski konsultant u Engleskoj, a kasnije i na Dalekom istoku, gdje je osnovao i vodio dvije velike indonezijske firme na polju konsultantskog inženjeringa, građevine i razvoja imovine. Živio je nekoliko godina u Bostonu (Massachusetts), odakle je rukovodio projekte i pomogao klijentima u Evropi, na Tihom okeanu i Sjedinjenim Američkim Državama. Na kraju se nastanio u Engleskoj. Ženio se dva puta, prvi put sa Henriettom Josephine Chamberlain sa kojom ima petero djece. Nakon njihovog razvoda, ponovno se oženio sa Tuti, ženom sa ostrva Java, sa kojom živi i danas. Penzionisan je i živi u Lewesu u istočnom Sussexu.